BODOLAND रादाब: तामुलपुर, 29 मे: 58 नं तामुलपुर बिधान सभानि MLA आगुनि आजिरा मोननाय बिडिअ लेह’राम बर’आ गुवाहाटी मेडिकेल कलेज एण्ड हस्पितालाव रुंसारि जानाया दुलाराय रायजो राजानि गोसोखौनो सोगाबदों । थांनाय आसाम बिधान सभानि बिसायख’थियाव 58 नं तामुलपुर बियाबनिफ्राय इउपिपिएल दोलोनि जानानै देरहालांना MLA जाहैनाय लेह’राम बर’आ माखासे सान सिगांनिफ्रायनो कभित-19 जों साग्लोबजानानै गुवाहाटी मेडिकेल कलेज एण्ड हस्पिताल फाहामथाइ लाबाय थादोंमोन नाथाय दिनै फुंबिलि समाव अबथिरायै रुंसारि जालांङो । बिथांनि गोथै सह’खौ बाक्सा जिल्लानि कुमारिकाता कालानदि दैमानि सेराव जोबथा बिदाइ होयो । लेह’राम बर’नि अबथिरायै रुंसारि जानायाव बिबार बावनानै बिटिआरनि गाहाय मावफुंगिरि सोद्रोमा प्रमद बर’आ गोथौयै दुखु मोननायखौ फोरमायो लोगोसेनो बिथांनि रुंसारि जानायाव तामुलपुर हालामनि रायजो राजाफोरजों लोगोसेनो, दुलाराय हारि माहारि समाजनि गोबां खहा जाबाय होनना फोरमाथियो आरो दुखुथिया नखरजों गसंफायो । बेनि अनगायैबो लेह’राम बर’नि सावगारिआव आसाम एसेम्बब्लिनि गाहाइ बुंथिगिरि बिस्वजित दैमारि बिथांया बिबार बावखांनायनि उनाव बुंथियोदि लेह’राम बर’आ सासे मोनफ्रोमबो बिथिंआवनो रोंगौथि गोनां सुबुंमोन सिगां समाव फोरोंगिरि आरो बिडिअ जानाय समावबो हारि माहारिखौ सिबिनो नागाराखैमोन हारिखौ सिबिनो अरायबो सिगां जाबोनाय सुबुंमोन आरो गोदान फरायसालि गायसंनाय फोराव बिथांया गावनो थांनानै गोबां बिहोमा होबोग्रा सुबुं होनना फोरमायथियो । बेजों लोगोसेनो आसामनि केबिनेट मन्थ्रि इउ.जि ब्रह्म, केबिनेट मन्थ्रि अशक सिंघाल, आसाम बिधान सभानि MLA लरेन्स इसलारी, जयन्त बसुमतारी बिथांमोनजों लोगोसेनो बिटिसिनि मावफुं सोद्रोमा रनेन्द्र नार्जारी, धर्म नारायण दास, लोगोसेनो मिरु एबसुनि आफादगिरि दिपेन बर’, बाक्सा जिल्ला एबसुनि आफादगिरि उमेश दैमारि, गाहाय नेहाथारि नन्देस्वर बर’ आरो बर’ थुनलाइ आफादनि दैदेनगिरिजों लोगोसेनो इउपिपिएल, बिजेपि दोलोनि मावथि सोद्रोमाफोर आरो तामुलपुर हालामनि रायजो राजाफोरा लेह’राम बर’नि सावगारियाव दुखुजों बिबार बावनानै जोबथा बिदाइ होयो ।